KIRJALLINEN KYSYMYS E-0786/00 esittäjä(t): Paulo Casaca (PSE) neuvostolle. Oikeudellinen yhteistyö lasten hyväksikäyttöä koskevissa tapauksissa.



Virallinen lehti nro 374 E , 28/12/2000 s. 0152 - 0153



KIRJALLINEN KYSYMYS E-0786/00 esittäjä(t): Paulo Casaca (PSE) neuvostolle (16. maaliskuuta 2000) Aihe: Oikeudellinen yhteistyö lasten hyväksikäyttöä koskevissa tapauksissa Maastrichtin sopimuksella aikaansaatu yhteistyöpolitiikka oikeus- ja sisäasioissa oli erittäin tärkeä edistysaskel yhteisön kehittämisessä. On todella vaikea ymmärtää, että täydellisen vapaan liikkuvuuden ja sijoittautumisoikeuden Euroopassa oikeusasioissa noudatetaan edelleen jyrkkiä valtionrajoja. Valitettavasti tässä yhteisön politiikan uudessa pilarissa ei otettu huomioon lasten ja naisten hyväksikäyttöön ja kauppaan liittyvää kansainvälistä rikollisuutta, joka on selvästi kasvamassa. Mielestäni kyse on laajamittaisesta rikollisuudesta, joka on erittäin vakava uhka demokraattiselle yhteiskunnallemme. Äskettäinen Belgian kansalaista (Frans de Ryck) ja Madeiran itsehallintoalueelta kotoisin olevia portugalilaisia lapsia koskeva tapaus on esimerkki tämänkaltaisiin tapauksiin liittyvän oikeudellisen yhteistyön puutteesta. Belgian valtio kieltäytyi luovuttamasta rikoksesta syytettyä kansalaistaan Portugalille, ja Portugalin valtio valtakunnansyyttäjänviraston kautta taas kieltäytyi antamasta mitään oikeusapua uhreille. Lehtitietojen (Diário de Notícias) mukaan ainoastaan Associação Portuguesa de Apoio à Vítima-nimisen yksityisen tukijärjestön ja erään portugalilaisen asianajoyrityksen avulla ongelma pystyttiin ratkaisemaan. Syytetty on kuitenkin valittanut päätöksestä eikä uhreilla ole mitään tietoa valituksen käsittelyn kulusta. Eikö neuvosto näin ollen pidä välttämättömänä, että Euroopan unionista tehdyn sopimuksen mukainen oikeudellinen yhteistyö ulotetaan koskemaan myös lasten ja naisten hyväksikäyttöön ja kauppaan liittyvää kansainvälistä rikollisuutta? Vastaus (18. toukokuuta 2000) Neuvosto kantaa arvoisan parlamentin jäsenen tavoin huolta tehokkaammista lasten ja naisten hyväksikäyttöön ja kauppaan liittyvän kansainvälisen rikollisuuden vastaisista toimista. Euroopan unionista tehdyn sopimuksen 29 artiklassa, sellaisena kuin tämä on Amsterdamin sopimuksella muutettuna, mainitaan erityisesti vapauteen, turvallisuuteen ja oikeuteen perustuvan alueen luomisen keinoina ihmiskaupan ja lapsiin kohdistuvien rikosten vastainen toiminta. Todettakoon vielä, että Europolille on annettu toimivaltuudet toimia lapsipornografian alalla(1). Arvoisan parlamentin jäsenen mainitsema esimerkki viittaa erityiseen luovutusta koskevaan tilanteeseen, johon sovelletaan 13. joulukuuta 1957 tehtyä rikoksen johdosta tapahtuvaa luovuttamista koskevaa eurooppalaista yleissopimusta. Kyseisessä tapauksessa pyydettyä luovutusta ei tapahtunut siitä syystä, että mainitun yleissopimuksen nojalla sopimuspuolet voivat kieltää omien kansalaistensa luovutuksen. Tämän tilanteen oletetaan muuttuvan sen jälkeen, kun Euroopan unionin jäsenvaltiot ovat ratifioineet Euroopan unionin jäsenvaltioiden välillä rikoksen johdosta tapahtuvasta luovuttamisesta tehdyn yleissopimuksen(2), jossa jäsenvaltioita kehotetaan tältä osin tarkistamaan kansallista lainsäädäntöään, mukaan lukien perustuslakinsa. Portugali toimittaa neuvoston käsiteltäväksi lähiaikoina tärkeän aloitteen uhrien rikosoikeudellisen aseman parantamiseksi. (1) Neuvoston päätös, tehty 3 päivänä joulukuuta 1999 (EYVL C 26, 30.1.1999, s. 2). (2) EYVL C 313, 23.10.1996, s. 21.